Document ID: 32001L0050

Direktiva Komisije 2001/50/ES
z dne 3. julija 2001
o spremembi Direktive 95/45/ES o določitvi posebnih meril čistosti v zvezi z barvili za uporabo v živilih
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaje držav članic o aditivih za živila, ki se smejo uporabljati v živilih, namenjenih za prehrano ljudi [1], kakor je bila spremenjena z Direktivo Evropskega parlamenta in Sveta 94/34/ES [2], in zlasti člena 3(3)(a) Direktive,
po posvetovanju z Znanstvenim odborom za živila,
ob upoštevanju naslednjega:
(1) Direktiva 94/36/ES Evropskega Parlamenta in Sveta z dne 30. junija 1994 o barvilih za uporabo v živilih [3] našteva tiste snovi, ki se smejo uporabljati kot barvila v živilih.
(2) Direktiva Komisije 95/45/ES z dne 26. julija 1995 o določitvi posebnih meril čistosti v zvezi z barvili za uporabo v živilih [4], kakor je bila spremenjena z Direktivo 1999/75/ES [5], določa merila čistosti za barvila, navedena v Direktivi 94/36/ES.
(3) Zaradi tehničnega napredka je treba spremeniti merila čistosti, določena v Direktivi 95/45/ES, za mešane karotene (E160a(i)) in beta karoten (E160a(ii)).
(4) Upoštevati je treba specifikacije in analitične tehnike za aditive, kakor so določene v Codex Alimentarius, ki ga je pripravil Skupni odbor ekspertov FAO/WHO za aditive v živilih (JECFA).
(5) Direktivo 95/45/ES je zato treba prilagoditi.
(6) Ukrepi, predvideni s to direktivo, so v skladu z mnenjem Stalnega odbora za živila -
SPREJELA NASLEDNJO DIREKTIVO:
Člen 1
V delu B Priloge k Direktivi 95/45/ES se besedilo v zvezi z mešanimi karoteni (E160a(i)) in beta karotenom (E160a(ii)) nadomesti z besedilom iz Priloge k tej direktivi.
Člen 2
Države članice sprejmejo zakone in druge predpise, potrebne za uskladitev s to direktivo, pred 30. junijem 2002. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 3. julija 2001

Labels: 0
17